Suositus: NEUVOSTON PÄÄTÖS komission valtuuttamisesta neuvottelemaan Euroopan yhteisön ja Yhdistyneiden Kansakuntien Lähi-idässä olevien palestiinalaispakolaisten avustus- ja työelimen (UNRWA) yleissopimus yhteisön rahoitusosuudesta UNRWA:n talousarvioon ajanjaksolle 2002-2005

(komission esittämä)

TIIVISTELMÄ

Tässä tiedonannossa komissio suosittaa, että neuvosto valtuuttaa komission neuvottelemaan Euroopan yhteisön ja Yhdistyneiden Kansakuntien Lähi-idässä olevien palestiinalaispakolaisten avustus- ja työelimen (UNRWA) yleissopimuksen uudistamisesta ajanjaksolle 2002-2005.

Yleissopimuksessa määriteltäisiin ennakolta EY:n tämän ajanjakson rahoitusosuus järjestön yleiseen talousarvioon ja mahdollistettaisiin yhteisön rahoitusosuuden vuotuinen määrittely UNRWA:n elintarvikeavun talousarvioon kyseisten järjestöjen edustajien vuotuisten neuvottelujen ja pakolaisväestön vuosittain määriteltävien tarpeiden mukaisesti.

Tiedonanto sisältää perustelut, todennäköisten kulujen erittelyn ja ehdotetut toimet.

PERUSTELUT

1. Johdanto

Yhdistyneiden Kansakuntien Lähi-idässä olevien palestiinalaispakolaisten avustus- ja työelin UNRWA on ollut yhteydessä komission yksiköihin neuvottelujen aloittamiseksi yhdennestätoista EY-UNRWA-yleissopimuksesta vuosiksi 2002-2005. Tunnustelevat kokoukset UNRWA:n ja komission (PO RELEX) edustajien välillä pidettiin 1. maaliskuuta ja 14. lokakuuta 2001.

Vuodesta 1972 lähtien EY ja UNRWA ovat allekirjoittaneet kymmenen yleissopimusta [1] EY:n rahoitusosuudesta järjestön yleiseen ja elintarvikeapua koskevaan talousarvioon. Jokaisessa yleissopimuksessa on:

[1] ETY-UNRWA-yleissopimus 1972-1974, EYVL L 304, 31.12.1972, s. 24. ETY-UNRWA-yleissopimus 1975-1978, EYVL L 203, 28.7.1976, s. 40. ETY-UNRWA-yleissopimus 1979-1980, EYVL L 108, 26.4.1980, s. 56. ETY-UNRWA-yleissopimus 1981-1983, EYVL L 392, 31.12.1981, s. 3-6. ETY-UNRWA-yleissopimus 1984-1986, EYVL L 188, 16.7.1984, s. 18-19. ETY-UNRWA-yleissopimus 1987-1989, EYVL L 136, 26.5.1987, s. 43. ETY-UNRWA-yleissopimus 1990-1992, EYVL L 118, 9.5.1990, s. 36. EY-UNRWA-yleissopimus 1993-1995, EYVL L 9, 13.1.1994, s. 16. EY-UNRWA-yleissopimus 1996-1998, EYVL L 282, 1.11.1996, s. 69. EY-UNRWA-yleissopimus 1999-2001, EYVL L 261, 7.10.1999.

* vahvistettu yhteisön rahoitusosuus yleiseen talousarvioon (koulutus-, terveydenhuolto-, hätäapu- ja sosiaalipalveluohjelma) seuraaviksi kolmeksi vuodeksi; sekä

* mahdollistettu vuotuiset neuvottelut rahoitusosuudesta elintarvikeavun talousarvioon.

UNRWA:n kaksivuotisen talousarvion ja komission tilintarkastajien suosituksen mukaisesti uusi yleissopimus kattaa neljän vuoden ajanjakson, ja se pannaan täytäntöön kahdella kahden vuoden sopimuksella, joihin kuuluvat vuotuiset talousarviomäärärahat Yhdistyneiden Kansakuntien hallinnoimien ohjelmien ja hankkeiden yhteisön rahoitukseen tai yhteisrahoitukseen sovellettavista periaatteista vuonna 1999 tehdyn Yhdistyneiden Kansakuntien ja Euroopan yhteisön välisen sopimuksen perusteella.

Valmistellessaan avustussopimuksia komissio ottaa huomioon komission yksiköiden vuosina 1999 ja 2001 toteuttaman suoritusten arvioinnin, erityisesti kansainvälisten kirjanpito- ja tilintarkastusnormien osalta.

Uudessa yleissopimuksessa ehdotetut määrärahat on tarkoitettu rahoittamaan UNRWA:n yleisiä, 3,9 miljoonalle palestiinalaispakolaiselle suunnattuja ohjelmia viidellä alueella: Jordaniassa, Syyriassa, Libanonissa, Länsirannalla ja Gazan alueella. Se mahdollistaisi myös vuotuiset neuvottelut yhteisön rahoitusosuudesta elintarvikeavun ohjelmaan.

UNRWA pyytää 55 miljoonan euron rahoitusosuutta yleiseen talousarvioonsa (yleisten ohjelmien talousarvioon) vuodelle 2002 ja viiden prosentin vuotuista lisäystä seuraaville vuosille. Tämä merkitsee vuosittain seuraavaa: 55 miljoonaa euroa vuonna 2002, 57,75 miljoonaa euroa vuonna 2003, 60 637 500 euroa vuonna 2004 ja 63 669 375 euroa vuonna 2005. EY:n rahoitusosuuden indeksointiperiaatetta on sovellettu myös aikaisempiin yleissopimuksiin. Yleisestä talousarviosta rahoitettavia yleisiä ohjelmia ovat UNRWA:n koulutusohjelma, terveydenhuolto-ohjelma sekä hätäapua ja sosiaalipalveluja koskeva ohjelma.

UNRWA:n pyytämät rahoitusosuudet perustuvat kymmenennessä yleissopimuksessa hyväksyttyihin rahoitusosuuksiin, joihin on lisätty 10 miljoonaa euroa, sekä viiden prosentin indeksikorotukseen, jolla korvataan inflaation, väestönkasvun ja Lähi-idän nykyisen kriisin UNRWA:lle aiheuttamista pitkän aikavälin uusista vaatimuksista johtuvien uusien tarpeiden ja uusien palvelujen järjestämistarpeen aiheuttamia kustannuksia.

2. UNRWA:n toiminta

2.1. Yleistä

Yhdistyneiden Kansakuntien Lähi-idässä olevien palestiinalaispakolaisten avustus- ja työelin UNRWA perustettiin YK:n yleiskokouksen 8. joulukuuta 1949 antamalla päätöslauselmalla 302 (IV) erilliseksi yksiköksi Yhdistyneiden Kansakuntien järjestelmään. UNRWA:n toimeksiantoa on toistuvasti uudistettu, viimeksi YK:n yleiskokouksen 3. joulukuuta 1998 antamalla päätöslauselmalla 53/46.

UNRWA:n tavoite on edistää pakolaisten hyvinvointia ja vahvistaa pakolaisyhteisön omavaraisuutta. Sen toiminnan avainteemoja ovat sen ohjelmien pitkän aikavälin elinvoimaisuus ja kestävyys. UNRWA:n yleisstrategia on peruskoulutuksen, terveydenhuollon sekä hätäapu- ja sosiaalipalvelujen järjestämisen jatkaminen.

UNRWA on jatkuvasti sopeuttanut rooliaan ja palvelujaan pakolaisten tarpeiden ja sen jatkuvasti muuttuvan toimintaympäristön mukaisesti. Lähi-idän nykyinen tilanne on antanut aihetta muutamille UNRWA:n työn skenaarioille. Jos levottomuudet jatkuvat, turvallisuuskysymykset, pakolaisten huononevat taloudelliset olosuhteet ja tavaroiden, palvelujen ja henkilöiden liikkuvuuden rajoitukset vaikuttavat UNRWA:n työskentelyyn. Jos rauhanneuvottelut käynnistetään uudelleen ja jos ne johtavat sopimuksen syntymiseen, järjestöä voidaan pyytää omaksumaan uusia tehtäviä tai luopumaan joistakin tai kaikista toiminnoistaan.

Viimeksi kuluneina vuosina huolestuneisuus on kasvanut pakolaisyhteisössä ja alueella yleensä UNRWA:n palvelujen vähenemisen vuoksi (200 Yhdysvaltojen dollaria henkeä kohti 1970-luvulla verrattuna 70 Yhdysvaltojen dollariin 1990-luvulla). Jatkuva rahoituksen puute ja siitä johtuvat supistustoimenpiteet ja kulujen leikkaukset ovat estäneet ohjelmien laajenemisen pakolaisväestön kasvun tahtiin, edellyttäneet käynnissä olevien ohjelmatoimintojen supistamista ja estäneet tiettyjen yleensä UNRWA:n yleiseen työohjelmaan kuuluvien toimien toteuttamisen. Vakavinta on, että nämä toimenpiteet ovat johtaneet luokkakoon kasvuun UNRWA:n kouluissa, nostaneet terveydenhuoltopalvelujen potilasmäärää suhteessa henkilöstöön ja lisänneet köyhimpien pakolaisten kanssa toimivien sosiaalityöntekijöiden asiakasmäärä.

UNRWA:n kyky antaa palveluja riippuu täysin vuotuisten käytettävissä olevien vapaaehtoisten rahoitusosuuksien riittävyydestä. Sen vuoksi yleissopimuksella pyritään auttamaan UNRWA:ta varmistamaan rahoituspohjansa niin, että se voi toimia kestävällä ja kustannustehokkaalla pohjalla turvautumatta leikkaus- tai muihin tapauskohtaisiin supistustoimiin ja säilyttää pakolaisille annettavien palvelujen laadun ja tason. Vakauden säilyttämiseksi alueella palvelujen nykyisen vähimmäistason ei pidä antaa entisestään huonontua.

2.2. Koulutusohjelma

UNRWA:n koulutusohjelma tarjoaa koulutuksen yli 475 000 oppilaalle (yli 30 000 oppilaan lisäys kymmenennen yleissopimuksen voimaantulosta) 639 esi-, perus- ja keskiasteen koulussa (keskiasteen kouluja vain Libanonissa). UNRWA tarjoaa myös koulutuspalveluja yli 6 000 harjoittelijalle kahdeksassa ammatillisessa koulutuskeskuksessa ja kolmessa kasvatustieteellisessä tiedekunnassa Jordaniassa, Syyriassa, Libanonissa, Länsirannalla ja Gazan alueella. Koulutusohjelma on laadittu läheisessä yhteistoiminnassa UNESCO:n kanssa. Tämän koulutusohjelman yleistavoitteena on tarjota palestiinalaispakolaisille isäntämaiden ja palestiinalaishallinnon laatimien opetussuunnitelmien mukaista yleissivistävää peruskoulutusta, opettajankoulutusta sekä ammatillista ja teknistä koulutusta heidän koulutusmahdollisuuksiensa lisäämiseksi koulutusjärjestelmän kaikilla tasoilla.

Koulutusohjelmalla on edessään budjettivaikeuksia, jotka johtuvat isäntäviranomaisten asettamista uusista vaatimuksista. Tällaisia ovat esimerkiksi englannin kielen käyttöönotto neljällä ensimmäisellä luokka-asteella Jordaniassa ja erilaisiin kansallisiin opetussuunnitelmiin tehdyt muut muutokset. Koulutusohjelman on myös sopeuduttava oppilasmäärien epätavalliseen kasvuun, joka johtui muun muassa pakolaisperheiden paluusta Gazan alueelle ja Länsirannalle palestiinalaishallinnon perustamisen yhteydessä ja siitä aiheutuvaan pakolaislasten siirtymiseen UNRWA:n kouluihin pakolaisten edellisten arabimaissa olleiden asuinpaikkojen muista kuin UNRWA:n kouluista. Palestiinalaishallinto alensi vähän aikaa sitten lasten koulun ensimmäiselle luokalle pääsyn ikärajaa. Tämä lisää merkittävästi niiden oppilaiden määrää, jotka voivat päästä UNRWA:n kouluihin. Ottaen huomioon Libanonin palestiinalaispakolaisten erityisolosuhteet, UNRWA on aloittanut keskiasteen koulutuksen useilla alueilla Libanonissa.

Liian suuret oppilasmäärät vaikuttavat kouluihin kaikilla viidellä alueella. Tämä johtuu opettajien palkkaamiseen tai uusien koulujen ja luokkien rakentamiseen käytettävien varojen rajallisuudesta. Budjettivaikeudet ovat johtaneet koulutilojen kunnossapidon jäädyttämiseen. Monet koulutilat kaipaavat nyt kokonaisvaltaista kunnossapitoa tai kohennusta. UNRWA:n on korvattava joidenkin koulujen kalusto ja varusteet, joita ei enää voida käyttää sen vuoksi, että ne ovat loppuun kuluneita pääasiassa niissä kouluissa, joissa on opiskeltu kahdessa vuorossa.

2.3. Terveydenhuolto-ohjelma

UNRWA:n terveydenhuolto-ohjelma on yhteisöpainotteinen ja sen painopiste on perusterveydenhuollossa ja sairaalapalveluiden hyvin valikoivassa käytössä. Perusterveydenhuoltoon käytetään UNRWA:n 122 omaa toimipistettä. Sekundaarihoito on järjestetty yhteiskunnan ylläpitämien ja muiden sairaaloiden kanssa tehdyin sopimuksin tai siten, että osa hoitokuluista korvataan. Pakolaisväestöstä kaksi kolmasosaa on hedelmällisessä iässä olevia naisia ja alle 15-vuotiaita lapsia, joten etusijalla ovat äitiys- ja lastenneuvolapalvelut perhesuunnittelu mukaan luettuna. Kymmenennen yleissopimuksen painopisteenä oli perusterveydenhuollon toimintojen säilyttäminen Gazan alueella ja perhesuunnitteluohjelman pitäminen käynnissä UNRWA:n koko toiminta-alueella. Terveydenhuolto-ohjelman yleinen strategia keskittyy jatkossakin perusterveydenhuollon kestävien saavutusten ylläpitämiseen, palestiinalaispakolaisille tarjottavien keskeisten terveyspalveluiden laadun parantamiseen sekä terveyspolitiikan ja palvelustandardien yhdenmukaistamiseen isäntävaltioiden ja palestiinalaishallinnon politiikan ja standardien kanssa. UNRWA pyrkii myös inhimillisten voimavarojen kohtuullisen lisäyksen tarpeen tyydyttämiseen parantaakseen alhaista henkilöstö- ja väestömäärän keskinäistä suhdetta, joka on paljon alempi kuin vastaava suhde nykyään kaikissa isäntämaissa ja palestiinalaishallinnon alueella.

UNRWA vastaa uusiin haasteisiin, jotka johtuvat väestönkehitystä ja sairastumistiheyttä koskevista merkittävistä muutoksista pakolaisten keskuudessa. Niitä ovat lisääntynyt kuolleisuus ei-tarttuviin tauteihin kuten verenpainetautiin, sokeritautiin, sydäntauteihin, syöpiin jne., mikä edellytti näiden tautien aktiivisen valvonta-, ehkäisy- ja hallintastrategian käyttöönottoa ennen kuin joudutaan maksamaan niistä johtuvien komplikaatioiden ja vammauttavien vaikutusten hoidosta aiheutuvia korkeita kustannuksia sekundaari- ja tertiäärihoidon tasolla. UNRWA järjestää myös sokeritautipotilaiden hoidon isäntämaiden lääkehoito-ohjeiden mukaiseksi.

2.4. Hätäapu- ja sosiaalipalveluohjelma

UNRWA pyrkii varmistamaan pakolaisille vähimmäisvaatimukset täyttävät elintarvikkeet ja majoituksen, ja sen hätäapu- ja sosiaalipalveluohjelmasta tuetaan köyhimpiä pakolaisperheitä, jotka eivät pysty tyydyttämään omia perustarpeitaan. Ohjelma myös helpottaa pakolaisten ja heidän yhteisöjensä pitkän aikavälin sosiaalista ja taloudellista kehitystä.

Hätäapupalveluohjelmasta toimitetaan suoraa aineellista ja rahoitusapua sellaisille pakolaisperheille, joissa ei ole terveydeltään tulonhankintakykyistä miespuolista aikuista ja joilla ei ole muita elintarvikkeiden, majoituksen ja muiden perustarpeiden tyydyttämiseen tarvittavia riittäviä rahoituskeinoja. Sosiaalipalveluohjelmasta tuetaan pakolaisyhteisön omavaraisuutta köyhyyden vähentämisjärjestelyillä sekä naisiin ja kehitykseen liittyviä yhteisöpohjaisia paikallisesti hallinnoituja instituutioita ja palveluja, vammaisten pakolaisten kuntouttamista ja yhteiskuntaan sopeuttamista sekä nuorisotoimintaa ja johtajakoulutusta.

3. Elintarvikeavun ohjelma

UNRWA pyytää, että uudella yleissopimuksella mahdollistetaan vuotuiset neuvottelut yhteisön osallistumisesta UNRWA:n elintarvikeavun ohjelmaan tavaratoimituksin ja raha-avustuksin ja yhteisön osallistumisesta tavaratoimituksin lisäruokintaohjelmaan, joka on osa terveydenhuolto-ohjelmaa.

4. Päätelmät

Komissio on huomioinut Yhdistyneiden Kansakuntien pääsihteerin ja YK:n jäsenvaltioiden työryhmän esittämät erityisvetoomukset UNRWA:n rahoituksen jatkamiseksi ja yhteisön tuen lisäämiseksi UNRWA:lle. Komissio on huomioinut myös avunantajien, joihin EU:n jäsenvaltiot kuuluvat, kannan, jonka mukaan UNRWA:lle annettavassa rahoituksessa pitäisi ottaa huomioon nykyisen Lähi-idän kriisin sekä Palestiinan väestön ja inflaation kasvun UNRWA:lle aiheuttama lisääntynyt rasite. Yhteisön rahoitusosuus pitäisi joka tapauksessa pysyttää sellaisella vähimmäistasolla, joka vastaa pakolaisille toimitettavia kohtuutasoisia palveluja.

Jos joitain UNRWA:n tehtäviä siirretään ajanjaksolla 2002-2005 palestiinalaishallinnolle, yleissopimuksen mukaisia yhteisön rahoitusosuuksia UNRWA:lle voidaan mukauttaa tarvittaessa. Samoin mukautusten olisi oltava mahdollisia, jos UNRWA:lle esitetään uusia vaatimuksia.

Ehdotetaan, että UNRWA ilmoittaa yhteisölle ennen yleissopimuksen voimassaolon päättymistä sellaisista tekemistään tai täytäntöön panemistaan suunnitelmista, jotka koskevat joidenkin sen toimintojen mahdollisia siirtoja.

Komissio suosittaa näin ollen, että neuvosto valtuuttaisi komission neuvottelemaan Euroopan yhteisön ja Yhdistyneiden Kansakuntien Lähi-idässä olevien palestiinalaispakolaisten avustus- ja työelimen yleissopimuksen uudistamisesta neljäksi vuodeksi vuodesta 2002 vuoteen 2005 kuullen erityiskomiteaa, jonka neuvosto on nimennyt avustamaan komissiota tässä tehtävässä, ja liitteenä olevien neuvotteluohjeiden mukaisesti.

Luonnos:

Neuvotteluohjeet Euroopan yhteisön ja Yhdistyneiden Kansakuntien Lähi-idässä olevien palestiinalaispakolaisten avustus- ja työelimen (UNRWA) välistä yhteisön rahoitusosuutta UNRWA:n talousarvioon ajanjaksolle 2002-2005 koskevaa yleissopimusta varten

* Komissio neuvottelee nykyisen EY-UNRWA-yleissopimuksen uudistamisesta vuosille 2002-2005 tarkoituksena tehdä avustussopimukset UNRWA:n kaksi vuotta kestävän varainhoitovuoden kahden talousarvion (2002-2003 ja 2004-2005) kattamiseksi.

* Uusi yleissopimus mahdollistaa yhteisön vuotuiset rahoitusosuudet UNRWA:n yleiseen talousarvioon. Vuotuisista neuvotteluista yhteisön osallistumisesta UNRWA:n elintarvikeavun ohjelmaan tehdään erilliset sopimukset sovellettavien menettelyjen mukaisesti.

* Kaksivuotisten sopimusten mukainen yhteisön rahoitusosuus UNRWA:n yleiseen talousarvioon on - talousarvion sallimissa rajoissa - enintään 55 miljoonaa euroa vuonna 2002, 57,75 miljoonaa euroa vuonna 2003, 60 637 500 euroa vuonna 2004 ja 63 669 375 euroa vuonna 2005.

* Yleissopimuksessa pitäisi mahdollistaa se, että yleissopimuksen mukaisesti muuten vahvistettuja rahoitusosuuksia voidaan sen voimassaoloaikana tarvittaessa pienentää tai suurentaa sopimuspuolten välisellä, UNRWA:n ja yhteisön omasta puolestaan käymänä kirjeenvaihtona tehtävällä sopimuksella.

* Yleissopimuksessa olisi määrättävä, että UNRWA:n olisi joka tapauksessa ilmoitettava yhteisölle viimeistään vuosi ennen yleissopimuksen voimassaolon päättymistä sellaisista tekemistään tai täytäntöön panemistaan suunnitelmista, jotka koskevat joidenkin tai kaikkien sen toimintojen mahdollista luovuttamista.

* Kahden vuoden ajanjakson kattavat UNRWA:n varainhoitovuosien mukaiset rahoitussopimukset tehdään tämän yleissopimuksen perusteella ja noudattaen täysin Yhdistyneiden Kansakuntien hallinnoimien ohjelmien ja hankkeiden yhteisön rahoitukseen tai yhteisrahoitukseen sovellettavista periaatteista 9. elokuuta 1999 tehdyn Yhdistyneiden Kansakuntien ja Euroopan yhteisön välisen sopimuksen määräyksiä.

RAHOITUSSELVITYS

1. Asiaa koskevat momentit yhteisön talousarviossa

Rahoitusosuus yleiseen ohjelmaan: B7-421 (Apu Yhdistyneiden Kansakuntien Lähi-idässä olevien palestiinalaispakolaisten avustus- ja työelimelle).

2. Toimenpiteen kuvaus

EY:n ja UNRWA:n neuvottelujen aloittaminen uuden yleissopimuksen tekemisestä yhteisön rahoitusosuudesta UNRWA:n yleiseen talousarvioon.

3. Oikeusperusta

Euroopan yhteisön perustamissopimuksen 181 artikla yhdessä 300 artiklan 3 kohdan ensimmäisen alakohdan kanssa.

4. Taloudelliset vaikutukset

4.1. Yleiset ohjelmat (yleinen talousarvio)

UNRWA pyytää tukea yleisiin ohjelmiinsa (yleinen talousarvio) seuraavasti:

* 55 000 000 euroa vuonna 2002 (Huom. UNRWA:n budjettikohtaan on varattu tällä hetkellä 45 miljoonaa, ja määrää nostetaan 55 miljoonaan talousarvion sallimissa rajoissa)

* 57 750 000 euroa vuonna 2003

* 60 637 500 euroa vuonna 2004

* 63 669 375 euroa vuonna 2005.

Kokonaisrahoitusosuudeksi tulee 237 056 875 euroa neljän vuoden aikana, mikä merkitsee vuotuisen yhteisön rahoitusosuuden 5 prosentin kasvun lisäksi 10 miljoonan euron lisäystä kymmenennen yleissopimuksen viimeisestä vuodesta yhdennentoista yleissopimuksen ensimmäiselle vuodelle. Nämä rahoitusosuudet otetaan budjettikohdasta B7-421 (Apu Yhdistyneiden Kansakuntien Lähi-idässä olevien palestiinalaispakolaisten avustus- ja työelimelle).

4.2 Rahoitusosuus elintarvikeavun ohjelmaan

Yleissopimuksen ehtojen mukaan UNRWA:n elintarvikeavun ohjelmalle myönnettävän vuotuisen rahoitusosuuden suuruudesta ja sisällöstä neuvotellaan erikseen ja päätetään asetuksessa (ETY) N:o 3972/86 säädetyn menettelyn mukaisesti.

UNRWA arvioi, että vaatimukset Euroopan yhteisön rahoitusosuuksiksi elintarvikeavun ohjelmalle ajanjaksona 2002-2005 nousevat 89,23 miljoonaan euroon, joista 44,38 miljoonaa euroa olisi käteissuorituksina ja 44,85 miljoonaa euroa tavaratoimituksina.

4.3. Maksuosuuksien lisäykset

Kaikkien tässä yleissopimuksessa määrättyjen rahoitusosuuksien lisäykset hyväksyy budjettivallan käyttäjä rahoitusnäkymien sallimissa rajoissa.